Bayerischer Rundfunk-orkesteret
Store norske leksikon,Kunst og estetikk,Musikk,Klassisk musikk,Internasjonale klassiske ensembler
Bayerischer Rundfunk-orkesteret er et tysk symfoniorkester, etablert i 1949, som tilhører det statlige radio- og fjernsynsselskapet Bayerischer Rundfunk (BR) i München. BR overfører regelmessig konsertene. Sjefdirigent fra 2003 har vært Mariss Jansons, som i 2019 døde mens han innehadde stillingen.
Historikk Orkesteret ble etablert med musikere fra et mindre kringkastingsorkester av Eugen Jochum, som var sjefdirigent til 1960. Blant senere sjefdirigenter bør Rafael Kubelík (1961–1979), Colin Davis (1982–1992) og Lorin Maazel (1992–2002) nevnes. Leonard Bernstein var lenge fast gjestedirigent. Orkesteret er blant annet kjent for sine fremførelser av samtidsmusikk under tittelen musica viva, en tradisjon grunnlagt i 1945 av komponisten Karl Amadeus Hartmann. Under denne betegnelsen har komponister ofte dirigert egne verker. Orkesterets sesong foregår i Herkulessalen som er tegnet av arkitekten Rudolf Esterer. Salen ble oppført i 1951–1953 i Münchens fyrsteresidens, da residensen ble gjenoppført av etter andre verdenskrigs ødeleggelser. Orkesteret spiller også i Philharmoniesalen i kultursenteret Gasteig, som åpnet i 1985. Bayerischer Rundfunk-orkesteret har gjort en rekke plateinnspillinger, blant annet på sitt eget merke BR-Klassik. Les mer i Store norske leksikon symfoniorkester